Kari Mäkitalo

Kari Mäkitalo (s. 13. toukokuuta 1959 Lahti) on suomalainen entinen jääkiekkoilija ja jääkiekkovalmentaja. 
Pelaajaura.
Mäkitalo aloitti uransa Lahden Kiekkoreippaassa vuonna 1977. Hän pelasi seurassa kolme kautta varsin vaatimattomin tehoin ennen siirtoaan Savonlinnan Pallokerhon I-divisioonajoukkueeseen. Savonlinnassa Mäkitalo pelasi kauden 1980–1981 ja siirtyi sen jälkeen ulkomaille. Syksystä 1981 alkaen Mäkitalo pelasi Norjan kakkostasolla Rosenborgin joukkueessa kaksi kautta tehden molemmilla kausilla vähintään kaksi pistettä per ottelu. Norjasta Mäkitalo siirtyi Ruotsin 1-divisioonaan (nyk. HockeyEttan) Mörrums GoIS:n joukkueseen. Sielläkin hän teki 32 pelaamassaan ottelussa 22 tehopistettä. Seuraavalle kaudelle Mäkitalo siirtyi Mora IK:n joukkueeseen, jossa pelasi vain viisi ottelua ilman tehopisteitä. Kaudelle 1985–1986 edessä oli siirtyminen sarjaporrasta alemmas 2-divisioonan (nyk. HockeyTvåan) Roma IF:n joukkueeseen. Roomassa Mäkitalo pelasi kaksi kautta noin puolentoista pisteen ottelukeskiarvolla. Uransa viimeiset kaksi kautta Mäkitalo pelasi niin ikään 2-divisioonassa Norrtälje IK:n riveissä.tehden 74 pistettä 60 ottelussa. Kauden 1988–1989 päätteeksi Mäkitalo lopetti pelaajauransa.
Valmentajana.
Kauden 1990–1991 alussa Mäkitalo aloitti Kiekkoreippaan C-junioreiden päävalmentajana. Mäkitalo valmensi joukkuetta myös seuraavalla kaudella B-juniorien SM-liigassa ja kahdella sitä seuraavalla kaudella A-juniorien I divisioonassa. Kaudella 1993–1994 Mäkitalo toimi myös Reipas Lahden liigajoukkueen apuvalmentajana. 
Reipas Lahden pudottua kauden päätteeksi liigasta Mäkitalo lähti Norjaan Viking Stavangerin päävalmentajaksi. Kahden Norjassa valmennetun kauden jälkeen Mäkitalo palasi Suomeen Imatran Ketterän päävalmentajaksi. Yhden Imatran kauden jälkeen Mäkitalo valmensi Hyvinkään Ahmojen divarijoukkuetta. Kauden 1998–1999 Mäkitalo piti taukoa valmennustehtävistä ja palasi sitten sapattivuoden jälkeen Anjalankosken AaKoon Suomi-sarjajoukkueen päävalmentajaksi. Tämäkin pesti jäi vuoden mittaiseksi ja kauden 2000–2001 Mäkitalo oli jälleen valmentamatta. Kauden 2001 alusta hän toimi Hollolan Kiekon päävalmentajana II divisioonassa. Tämän jälkeen oli edessä pidempi tauko valmennustehtävistä kunnes sitten syksyllä 2011 Mäkitalo teki paluun Lahden Pelicansin B2-joukkueen päävalmentajana. Pestiä kesti taaskin vain yhden kauden ja edessä oli taas välivuosi. Kaudelle 2013–2014 Mäkitalo ryhtyi Pelicansin B-junioreiden kakkosjoukkueen päävalmentajaksi B-junioreiden Suomi-sarjaan. Vuoden pestin jälkeen Mäkitalo siirtyi Hollolaan HC Giantsin kolmosdivisioonajoukkueen päävalmentajaksi ja urheilujohtajaksi. Mäkitalon johdolla HC Giants nousi seuraavalle kaudelle kakkosdivisioonaan ja Mäkitalo jakoi aikansa Pelicansin B-junioreiden kakkosjoukkueen ja HC Giantsin kakkosdivisioonajoukkueiden päävalmentajana. Pelicansin junioreiden valmentamisen Mäkitalo jätti kauden päätteeksi mutta jatkoi HC Giantsin päävalmentajana ja urheilujohtajana seuraavat kaksi kautta. HC Giantsin noustua Suomi-sarjaan kaudelle 2018–2019 Mäkitalo siirtyi päätoimisesti toimiston puolelle ja jätti valmennustehtävät Jukka Jalosen pojan Jesper Jalosen hoidettavaksi. Mäkitalo itse on toiminut HC Giantsin General Managerin tehtävissä siitä asti.
Muuta.
Kari Mäkitalon veli on myös entinen jääkiekkoilija Jarmo Mäkitalo. Hänen poikansa Roope Mäkitalo pelaa jääkiekkoa Imatran Ketterässä ja tytär Mikaela Mäkitalo on toiminut HC Giantsin joukkueenjohtajana. Jarmon poika ja siten Kari Mäkitalon veljenpoika Tom Mäkitalo on Ruotsin kansalainen ja pelaa HockeyEttanin Mörrums GoIS joukkueessa.